钦定古今图书集成/明伦汇编/宫闱典/第127卷 > 赵黑
## 钦定古今图书集成/明伦汇编/宫闱典/第127卷 > 赵黑

按《魏书阉官传》：“黑字文静，初名海，本凉州隶户。自云
其先河内温人也。五世祖术，晋末为平远将军、西夷
校尉，因居酒泉安弥县。海生而凉州平，没入为阉人，
因改名为黑。有容貌，恭谨小心，世祖使进御膳，出入
承奉，初无过行。迁侍御，典监藏，拜安远将军，赐爵睢
阳侯，转选部尚书。能自谨厉，当官任举，颇得其人。加”
侍中，进爵河内公。显祖将传位京兆王子推，访诸群
臣，百官唯唯，莫敢先言者，唯源贺等词义正直，不肯
奉诏。显祖怒变色，复以问黑。黑曰：“臣愚无识，信情率
意。伏惟陛下春秋始富，如日方中，天下说其盛明，万
物怀其光景，元元之心，愿终万岁。若圣性渊远，欲颐
神味道者，臣黑以死奉戴皇太子，不知其他。”显祖默
然良久，遂传祚于高祖。黑得幸两宫，禄赐优厚。是时尚书李䜣亦有宠于显祖，与黑对绾选部。䜣奏中书
侍郎崔鉴为东徐州，北部主书郎公孙处显为荆州，
选部监公孙蘧为幽州，皆曰“有能也，实有私焉。”黑疾
其亏乱选体，遂争于殿庭曰：“以功授官，因爵与禄，国
之常典。中书侍郎、尚书主书郎、诸曹监，勋能俱立，不
过列郡。今䜣皆用为方州，臣实为惑。”显祖疑之，曰：“公
孙蘧且止。”蘧最为䜣厚。于是黑与䜣遂为深隙。䜣竟
列黑为监藏时，多所截没。先是法禁宽缓，百司所典，
与官并食，故多所损折，遂黜为门士。黑自以为䜣所
陷，叹恨终日，废寝忘食，规报前怨。逾年，还入为侍御、
散骑常侍、侍中、尚书左仆射，复兼选部如昔。黑告䜣
专恣，䜣遂出为徐州。及其将获罪也，黑构成以诛之，
然后食甘寝安，志在于职事。出为假节、镇南大将军、
仪同三司、定州刺史，进爵为王。克己清俭，忧济公私。
时有人欲行私赂，黑曰：“高官禄厚，足以自给，卖公营
私，本非情愿。”终无所纳。高祖文明太后幸“中山，闻之，
赐帛五百匹、谷一千五百石。”转冀州刺史。太和六年
秋，薨于官。诏赐绢四百五十匹、谷一千斛、车牛二十
乘，致柩至都，追赠司空公，谥曰康。黑养族弟赵奴第
四子炽为后。炽字贵乐，初为中散，袭黑爵，后降为公，
官至扬州安南府长史，加平远将军。元嵩之死寿春
也，炽处分安辑，微有声称。神龟中卒，赠光州刺史。黑
为定州，与炽纳钜鹿魏干女。有二子，长子揆，字景则，
袭父侯爵，官至乐陵太守，卒，赠左将军、沧州刺史。揆
弟㒞之，字仲彦，轻薄无行，为给事中，转谒者仆射，为
刘腾养息，犹以阉官馀资赂遗权门，频历显官而卒。